Illum, il-Kummissjoni Ewropea ddeċidiet li tressaq lir-Renju Unit quddiem il-Qorti tal-Ġustizzja tal-UE u li titlob li l-Qorti tordna l-ħlas ta' penali finanzjarji għan-nuqqas tar-Renju Unit li jikkonforma ma' deċiżjoni tal-Qorti fir-rigward tar-regoli tal-UE dwar il-fjuwil immarkat. Fis-sentenza tagħha tas-17 ta' Ottubru 2018 (il-Kummissjoni vs ir-Renju Unit, C-503/17), il-Qorti sabet li billi jippermetti l-użu ta' fjuwil immarkat għall-finijiet ta' propulsjoni tal-inġenji tal-baħar privati għar-rikreazzjoni anki meta dak il-fjuwil ma jkun soġġett għal ebda eżenzjoni mid-dazju tas-sisa jew tnaqqis fid-dazju tas-sisa, ir-Renju Unit jonqos milli jissodisfa l-obbligi tiegħu skont ir-regoli tal-UE dwar l-immarkar fiskali tan-nafta u l-pitrolju (id-Direttiva tal-Kunsill 95/60/KE). Sal-lum, ir-Renju Unit għadu ma emendax ir-regoli tiegħu biex jikkonforma mad-dritt tal-UE kif stabbilit fid-deċiżjoni. Fil-15 ta' Mejju 2020, il-Kummissjoni bagħtet ittra ta' intimazzjoni lir-Renju Unit skont l-Artikolu 260(2) tat-TFUE. Madankollu, ir-Renju Unit ma ħax il-passi xierqa biex jimplimenta s-sentenza tal-Qorti. Għalhekk, u bħala parti mid-deċiżjoni tal-lum, il-Kummissjoni qed titlob ukoll lill-Qorti tal-Ġustizzja tal-UE biex timponi sanzjonijiet finanzjarji fl-għamla ta' somma f'daqqa u ħlas ta' penali kuljum. Is-somma f'daqqa tkopri l-perjodu bejn l-ewwel sentenza tal-Qorti tal-Ġustizzja u, jew il-jum tal-konformità sħiħa mir-Renju Unit ma' dik is-sentenza jew il-jum tas-sentenza skont l-Artikolu 260(2) tat-TFUE. Il-ħlas ta' penali ta' kuljum ikopri l-perjodu wara s-sentenza tal-Qorti tal-Ġustizzja skont l-Artikolu 260(2) tat-TFUE sad-data tal-konformità. Dwar id-deċiżjonijiet ewlenin fil-pakkett tal-ksur ta' Diċembru 2020, ara l-MEMO/20/2142 sħiħ. Mistoqsijiet frekwenti dwar il-proċeduri ta' ksur, ara MEMO/12/12. Dwar il-proċedura ta' ksur tal-UE.